《次转庵榴花韵》
宋代·许及之

良辰竞渡常伛指，爱花颂花奚谤毁。年年五月见红榴，重著赐衣怜杜甫。

佳节有名名不去，阅甫逢辰何自苦。薄俗传讹成力竞，作戏轻生为酒使。

惆怅刘郎击节词，招屈亭前但流水。明当鍊镜非常规，我辈持觞宁越矩。

只为榴花饮亦佳，况是转庵吟入髓。浮花浪蕊竟何为，秾艳芳心诚可喜。

不应寂寞负澄鲜，同社联翩须记取。相期竟到无何乡，徙倚更约凭虚子。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。